Pta-sentrum beroof: Verdagte in hospitaal vasgetrekThe Grove Mall. Foto: Facebook Kapt. Daniel Mavimbela, woordvoerder van die polisie, het gesê die verdagte is Donderdagaand in die Chris Hani Baragwanath-hospitaal in hegtenis geneem toe hy mediese hulp gesoek het. Volgens Mavimbela is die verdagte vir skietwonde aan sy bo- en onderlyf behandel. Mavimbela het gesê die verdagte sal in die Pretoria-landdroshof verskyn op aanklagte van roof met verswarende omstandighede sodra hy uit die hospitaal ontslaan word. Maroela Media het vroeër berig ŉ groep van tussen vyf en sewe gewapende mans het op ŉ juwelierswinkel in die sentrum toegeslaan. Hulle het juwele ter waarde van ŉ onbekende bedrag gesteel. “Die eienaar van die winkel het twee skote op die verdagtes afgevuur. Ons vermoed een van die verdagtes is tydens die voorval gewond,” het Mavimbela vroeër gesê. Die verdagtes het van die toneel gevlug. ŉ Saak van sakeroof word ondersoek. Julie-Anne Nel, sentrumbestuurder, het intussen in ŉ verklaring gesê hulle werk nou saam met die polisie in die ondersoek na die voorval. “Ons wil graag vir die publiek die versekering gee dat die veiligheid van ons huurders en klante vir ons uiters belangrik is en dat die winkelsentrum soos normaal vir sake oop is.”